Vi besøgte Kreta i oktober - stadig vejr til shorts og badeture.
Det var vores 1. besøg på Kreta. Vi syntes, det var en smuk klippeø med masser af smuk natur, men vi var forundret over at se alle de halvfærdige spøgelseshuse, gammelt byggeaffald, rod og skrald, vi så overalt på øen.
Vi havde set frem til et luksusophold, men fandt at huset var lidt slidt flere steder og fremstod som u-færdigt med ledninger ud af vægge og rør op af gulve, som ikke var sluttet til.
Vi rejste en familie på 7 personer sammen og havde masser af plads i og omkring huset, men vi savnede at være sammen, da der ikke var en indendørs trappe mellem de 2 lejligheder, så vi opholdte os for det meste kun i den ene lejlighed.
Vi havde næsten daglig kontakt til værten, som hele tiden sikrede sig, at vi havde det godt og kom med lokale specialiteter til os. Vi blev mødt med meget stor gæstfrihed.
Cirka 300 meter fra huset var en dejlig badestrand med meget klart vand og mange fisk at snorkle efter. Der er en lille købmandsbutik ca 600 meter fra huset. Vi anbefaler, at man lejer en bil - det er næsten et must, da huset ligger i et lidt afsides område.
Hvis man er en habil chauffør og kan lide at køre ad snoede bjergveje, anbefaler vi en tur til Kato Zakros, hvor vi var på en meget smuk vandretur i Dead's Gorge. Længden på vandreturen afgør man selv, og niveauet er så alle kan være med (dog ikke klapvogne).
Overalt på Kreta blev vi mødt af gæstfrihed og imødekomne mennesker; der er tavernaer i hver en lille by og udenfor sidder de lokale og nyder det stille liv og et brætspil. Det bliver ikke mere autentisk.